CELEX: 62008TN0068
Language: el
Date: 2008-02-06 00:00:00
Title: Υπόθεση T-68/08: Προσφυγή της FIFA κατά της Επιτροπής των Ευρωπαϊκών Κοινοτήτων που ασκήθηκε στις 6 Φεβρουαρίου 2008

26.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/30
            
         Προσφυγή της FIFA κατά της Επιτροπής των Ευρωπαϊκών Κοινοτήτων που ασκήθηκε στις 6 Φεβρουαρίου 2008
   (Υπόθεση T-68/08)
   (2008/C 107/51)
   Γλώσσα της υποθέσεως: η αγγλική
   Διάδικοι
   
      Προσφεύγουσα: Διεθνής Ομοσπονδία Ποδοσφαιρικών Σωματείων (Fédération Internationale de Football Association) (FIFA) (Ζυρίχη, Ελβετία) (εκπρόσωποι: E. Batchelor, F. Young, solicitors, και A. Barav, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει, εν όλω ή εν μέρει, την από 16 Οκτωβρίου 2007 απόφαση 2007/730/ΕΚ της Επιτροπής, για τη συμβατότητα με το κοινοτικό δίκαιο των μέτρων που έλαβε το Ηνωμένο Βασίλειο σύμφωνα με το άρθρο 3α, παράγραφος 1, της οδηγίας 89/552/ΕΟΚ του Συμβουλίου, της 3ης Οκτωβρίου 1989, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, συγκεκριμένα τα άρθρα 1 έως 3 της οδηγίας αυτής, καθόσον αφορά το Παγκόσμιο Κύπελλο της FIFA TM;
            
         
               —
            
            
               Να καταδικάσει την Επιτροπή των Ευρωπαϊκών Κοινοτήτων στα δικαστικά της έξοδα και στα δικαστικά έξοδα της FIFA.
            
         Λόγοι και κύρια επιχειρήματα
   Κατ' εφαρμογή του άρθρου 3α της οδηγίας 89/552/ΕΟΚ (1), κάθε κράτος μέλος καταρτίζει κατάλογο των εθνικών ή μη εθνικών εκδηλώσεων τις οποίες θεωρεί «μείζονος σημασίας για την κοινωνία». Οι εκδηλώσεις που περιλαμβάνονται στον κατάλογο δεν μπορούν να αποτελέσουν το αντικείμενο αποκλειστικών δικαιωμάτων αναμεταδόσεως κατά τρόπον ώστε μια σημαντική μερίδα του κοινού στο εν λόγω κράτος μέλος να εμποδίζεται να παρακολουθήσει τις εκδηλώσεις αυτές μέσω ζωντανής ή αναμεταδιδόμενης κάλυψης σε δωρεάν τηλεοπτικό πρόγραμμα.
   Η προσφεύγουσα ζητεί την ακύρωση της από 16 Οκτωβρίου 2007 αποφάσεως 2007/730/EΚ της Επιτροπής (2), με την οποία η Επιτροπή έκρινε ότι ο κατάλογος που κατάρτισε το Ηνωμένο Βασίλειο κατ' εφαρμογή του άρθρου 3α, πρώτο εδάφιο, της οδηγίας 89/552/ΕΟΚ του Συμβουλίου, που απαριθμεί το σύνολο των 64 αγώνων του Παγκοσμίου Κυπέλλου της FIFA, είναι συμβατός με το κοινοτικό δίκαιο. Η απόφαση αυτή εμποδίζει την FIFA να χορηγήσει αποκλειστικές άδειες στους ραδιοτηλεοπτικούς φορείς όσον αφορά τη ζωντανή αναμετάδοση στο Ηνωμένο Βασίλειο των αγώνων του παγκοσμίου κυπέλλου της FIFA.
   Προς στήριξη της προσφυγής της, η προσφεύγουσα ισχυρίζεται ότι η απόφαση της Επιτροπής ενέχει παραβίαση ουσιώδους τύπου, καθόσον η Επιτροπή δεν αιτιολόγησε την έγκρισή της να περιληφθεί το σύνολο των 64 αγώνων του παγκοσμίου κυπέλλου της FIFA στον κατάλογο του Ηνωμένου Βασιλείου.
   Επιπλέον, η προσφεύγουσα υποστηρίζει ότι η προσβαλλομένη απόφαση παραβιάζει την οδηγία 89/552/ΕΟΚ, για τον λόγο ότι η διαδικασία που ακολούθησαν οι βρετανικές αρχές για τη λήψη του μέτρου δεν ήταν σαφής και διαφανής, και το σύνολο των αγώνων που διεξάγονται στο πλαίσιο του παγκοσμίου κυπέλλου της FIFA δεν ήταν μείζονος σημασίας για τη βρετανική κοινωνία.
   Περαιτέρω, η προσφεύγουσα ισχυρίζεται ότι η προσβαλλομένη απόφαση προσβάλλει τα δικαιώματά της ιδιοκτησίας, καθόσον την εμποδίζει να χορηγήσει αποκλειστικές άδειες για τη ζωντανή αναμετάδοση στο Ηνωμένο Βασίλειο των αγώνων που διεξάγονται στο πλαίσιο του παγκοσμίου κυπέλλου της FIFA.
   Επιπλέον, η προσφεύγουσα υποστηρίζει ότι η προσβαλλομένη απόφαση παραβιάζει τις διατάξεις της Συνθήκης ΕΚ περί της ελεύθερης παροχής υπηρεσιών, καθόσον εμποδίζει την προσφεύγουσα να χορηγεί, και τους ραδιοτηλεοπτικούς φορείς να αποκτούν, αποκλειστικά δικαιώματα για ζωντανή αναμετάδοση των αγώνων του παγκοσμίου κυπέλλου της FIFA που αναμεταδίδονται στο Ηνωμένο Βασίλειο.
   Η προσφεύγουσα ισχυρίζεται επίσης ότι η προσβαλλομένη απόφαση παραβιάζει τις διατάξεις της Συνθήκης ΕΚ περί ανταγωνισμού επιτρέποντας καταχρηστική συμπεριφορά σε κοινή δεσπόζουσα θέση και/ή αντίθετη προς τον ανταγωνισμό συμφωνία σχετικά με την παροχή δικαιωμάτων ζωντανής αναμεταδόσεως διεθνών αγώνων ποδοσφαίρου στο Ηνωμένο Βασίλειο και περιορίζοντας τον ανταγωνισμό στη μη κωδικοποιημένη τηλεόραση, στη διαφημιστική αγορά και στη συνδρομητική τηλεόραση για τα δημοφιλή αθλήματα.
   Τέλος, η προσφεύγουσα ισχυρίζεται ότι η προσβαλλομένη απόφαση παραβιάζει τις διατάξεις της Συνθήκης ΕΚ περί της ελευθερίας εγκαταστάσεως, περιορίζοντας την πρόσβαση στα αποκλειστικά δικαιώματα ζωντανής αναμεταδόσεως στο Ηνωμένο Βασίλειο των αγώνων που διεξάγονται στο πλαίσιο του παγκοσμίου κυπέλλου της FIFA για τους νεοεισερχόμενους, ή τους δυνητικά νεοεισερχόμενους, στην οικεία βρετανική αγορά.
   
      (1)  Οδηγία 89/552/ΕΟΚ του Συμβουλίου της 3ης Οκτωβρίου 1989 για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων (ΕΕ L 298, σ. 23).
   
      (2)  Απόφαση 2007/730/ΕΚ της Επιτροπής, της 16ης Οκτωβρίου 2007, για τη συμβατότητα με το κοινοτικό δίκαιο των μέτρων που έλαβε το Ηνωμένο Βασίλειο σύμφωνα με το άρθρο 3α, παράγραφος 1, της οδηγίας 89/552/ΕΟΚ του Συμβουλίου για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων (ΕΕ L 295, σ. 12).